தனியார் இடங்களில் விளம்பரப் பலகைகள் அமைக்க உரிமம் வழங்கப்பட்டால் அதனால் அமைச்சர் வேலுமணி பினாமி நிறுவனங்களின் வருமானம் குறைந்து விடும் என்பதால் தான், தனியார் விளம்பரப் பலகை அமைக்க அனுமதி மறுக்கப்படுவதாகக் கூறப்படுகிறது. சென்னையில் மட்டும் 2000 இடங்களில் விளம்பரப் பலகைகள் அமைக்க உரிமம் கோரப்பட்டுள்ளது. ஆனால், 2016 செப்டம்பர் மாதம் முதல் 2017 செப்டம்பர் வரை 900 விண்ணப்பங்கள் மட்டுமே பெறப்பட்டிருப்பதாக தகவல் உரிமைச் சட்டப்படி அளித்த பதிலில் சென்னை மாநகராட்சி தெரிவித்துள்ளது. உயர்நீதிமன்றமே ஆணையிட்ட பிறகும் விளம்பரப் பலகை அமைக்க உரிமம் வழங்காத தமிழக அரசு மீது சில நிறுவனங்கள் நீதிமன்ற அவமதிப்பு வழக்குத் தொடர்ந்தன. அவ்வாறு வழக்குத் தொடர்ந்த நிறுவனங்களை பழிவாங்கும் நோக்கத்துடன் அவர்களின் விண்ணப்பங்களை தமிழக அரசு நிராகரித்து விட்டதாகவும் குற்றச்சாற்றுகள் எழுந்தன.